પોલીસ સાથે મિ.ફેક્સ સતત વાત કરતા જતા હતા અને અમે વૉકી–ટૉકી દ્વારા ગ્રૂપના અન્ય મેમ્બરો સાથે કોન્ટકટ કરવાની કોશિશ કરી રહ્યાં હતાં ત્યાં જ પોલીસ કાર, પોલીસ વેન અને પ્રાણીઓને લઈ જવા માટેનાં ખાસ ટ્રક્સના અવાજથી વાતાવરણ ભરાઈ ગયું. પોલીસે આવતાંની સાથે જ અમને તે જગ્યાથી દૂર કરી દીધાં અને આખી જગ્યાને કોર્ડન કરી લીધી. ત્યાર બાદ પોલીસની સાથે આવેલ વાઇલ્ડ લાઈફ સેન્ટરના ઓફિસરે ઘરનો દરવાજો ધીરેથી ખોલીને પોતાની ગનથી રીંછને ઈંજેકક્ષન માર્યું અને ફરીથી તરત જ દરવાજો બંધ કરી દીધો. અચાનક ઈંજેક્ષન વાગવાથી રીંછ થોડું ખીજાયું, અને દર્દને કારણે ગુર્રાયું પણ આજુબાજુ કોઈને ન જોતાં તે ફરી ખાવામાં મગ્ન બની ગયું. લગભગ ૨ કલાક પછી અંદરથી આવતો અવાજનો ટોન બદલાઈ ગયો હતો. હવે અંદર બારણાં પર ધબ ધબ અવાજ આવતો અને બંધ થઈ જતો હતો, ક્યારેક વધુ ઘૂઘરાટ સંભળાતો અને ફરી બંધ થઈ જતો હતો. ધીરે ધીરે કરતાં આ ઘુઘરાટભર્યો અવાજ શાંત પડતો ગયો. રીંછનાં શાંત થતાં જતાં અવાજની સાથે સાંજ પણ ઢળી ગઈ હતી. તે સમયે પોલીસે દરવાજો ખોલ્યો ત્યારે રીંછ ઈંજેકક્ષનની અસરથી સૂઈ ચૂક્યું હતું. ત્યારબાદ પોલીસે તેનાં પગ અને મોંને બાંધી દીધાં અને સાથે લાવેલ પાંજરામાં લઈ ગયા.